Kylian Mbappé

Kylian Sanmi Mbappé Lottin (s. 20. joulukuuta 1998 Bondy, Ranska) on ranskalainen jalkapalloilija ja maailmanmestari, pelipaikaltaan hyökkääjä, joka edustaa Ligue 1:ssä pelaavaa Paris Saint-Germainia.

Alkuvaiheet 
Mbappé syntyi Bondyssa, Pariisin esikaupunkialueella kamerunilaistaustaisen isän ja algerialaistaustaisen kabyliberberi äidin poikana joka kasvoi alueella, jota varjostivat eriarvoisuus, levottomuudet ja rikokset. 

Hän aloitti jalkapallouransa paikallisseura AS Bondysta, jota hänen isänsä Wilfried valmensi. Myöhemmin hän liittyi kuuluisaan Clairefontainen junioriakatemiaan, jossa on erikoistuttu valmentamaan ja kehittämään nuoria ranskalaisia jalkapalloilijoita. Lupaavien odotusten ja peliesitysten jälkeen useat ranskalaisseurat olivat kiinnostuneita hankkimaan Mbappén nuorisoakatemiaansa. Muita ranskalaisnuorukaisesta kiinnostuneita olivat muun muassa espanjalaisseurat Real Madrid ja Valencia. Mbappé kävi myös englantilaisseura Chelsean testeissä 11-vuotiaana ja pelasi jopa yhden ottelun seuran nuorisojoukkueessa. Lopulta hän päätyi Monacon nuorisoakatemiaan.

Seurajoukkueura

Monaco

Kausi 2015–2016 
Mbappé teki ensiesiintymisensä seuran edustusjoukkueessa 2. joulukuuta 2015 ottelussa Caenia vastaan. Hän tuli vaihdosta kentälle ottelun 88. peliminuutilla. Hänestä tuli samalla seurahistorian nuorin debytantti edustusjoukkueessa 16 vuoden ja 347 päivän iässä. Ennätys oli aiemmin ollut Thierry Henryn nimissä.

20. helmikuuta 2016 Mbappé teki ensimmäisen maalinsa edustusjoukkueessa ottelussa Troyesia vastaan lisäajalla. Hänestä tuli niin ikään seurahistorian nuorin maalintekijä edustusjoukkueessa 17 vuoden ja 62 päivän iässä. Myös tämä ennätys oli aikaisemmin ollut Henryn hallussa. 6. maaliskuuta 2016 Mbappé allekirjoitti ensimmäisen ammattilaissopimuksensa, joka oli pituudeltaan kolmivuotinen ja ulottui näin vuoteen 2019 asti.

Kausi 2016–2017 
Kaudella 2016–2017 Mbappé teki läpimurtonsa Monacon kokoonpanoon. Hän onnistui tekemään 15 maalia Ranskan pääsarjassa ja kuusi maalia Mestarien liigassa. Kaikki kilpailut huomioiden Mbappé sai maalitililleen yhteensä 26 maalia 44 ottelussa. Monaco voitti Ligue 1:n mestaruuden.

Paris Saint-Germain 

Kaudeksi 2017–2018 Mbappé siirtyi lainasopimuksella Paris Saint-Germainiin. Hän teki maalin kauden ensimmäisessä liigaottelussa Metziä vastaan. Kauden aikana hän pelasi kaikkiaan 27 Ligue 1 -ottelua ja teki niissä 13 maalia. Ranskan cupissa hän teki neljä maalia, joista kaksi välieräottelussa Caenia vastaan. PSG voitti sekä liiga- että cupmestaruuden. Mestarien liigassa Mbappé pelasi joukkueensa kaikki kahdeksan ottelua ja teki neljä maalia.

Kesällä 2018 Paris Saint-Germain osti Mbappén pelaajaoikeudet. Kaudella 2018–2019 hän pelasi Ligue 1:ssä 29 ottelua ja teki 33 maalia, millä hän oli liigan ylivoimaisesti paras maalintekijä. PSG voitti jälleen liigamestaruuden. Ranskan cupissa Mbappé teki kaksi maalia, joista toisen välierässä, mutta loppuottelun PSG hävisi Rennesille rangaistuspotkukilpailussa, johon Mbappé ei osallistunut tultuaan ajetuksi kentältä ulos vähän ennen jatkoajan päättymistä. Mestarien liigassa Mbappé pelasi joukkueensa kaikki kahdeksan ottelua ja teki jälleen neljä maalia.

Koronaviruspandemian keskeyttämällä Ligue 1 -kaudella 2019–2020 Mbappé pelasi 20 ottelua ja teki 18 maalia, millä hän oli liigan maalintekijätilaston jaetulla ykkössijalla. Ranskan cupissa hän teki neljä maalia, joista kolme välieräottelussa Lyonia vastaan. PSG voitti sekä liiga- että cupmestaruuden. Finaalitappioon päättyneessä Mestarien liigassa Mbappé pelasi kymmenen ottelua ja teki niissä viisi maalia. Alkulohkon vierasottelussa Club Bruggea vastaan hän teki hattutempun.

Kaudella 2020–2021 Mbappé pelasi Ligue 1:ssä 31 ottelua ja oli liigan paras maalintekijä 27 osumallaan. Hän voitti Ranskan cupin ja teki viidessä cup-ottelussaan seitsemän maalia, joihin sisältyivät PSG:n molemmat varsinaisen peliajan maalit rangaistuspotkukilpailuun päätyneessä välierässä Montpellieria vastaan ja toinen maali PSG:n 2–0-loppuotteluvoitossa Monacoa vastaan. Mestarien liigassa hän pelasi kauden aikana kymmenen ottelua, joissa hän teki kahdeksan maalia, muun muassa kolme maalia ensimmäisessä neljännesvälieräottelussa Barcelonaa ja kaksi maalia ensimmäisessä puolivälieräottelussa Bayern Müncheniä vastaan. Manchester City pudotti PSG:n välierissä, jonka toisessa osaottelussa Mbappé pysyi vaihtopenkillä loukkaantumisen vuoksi.

Maajoukkueura 

Mbappe pelasi kaikki viisi ottelua Ranskan voittaessa alle 19-vuotiaiden Euroopan-mestaruuden 2016. Hän teki turnauksessa viisi maalia.

Mbappé teki miesten maajoukkuedebyyttinsä Ranskan kokoonpanossa 25. maaliskuuta 2017 MM-karsintaottelussa Luxemburgia vastaan. Ensimmäisen maalinsa hän teki viidennessä maaottelussaan elokuussa 2017 MM-karsinnassa Alankomaita vastaan.

Mbappé teki MM-kilpailuissa 2018 alkusarjan ottelussa maalin Ranskan MM-historian nuorimpana pelaajana (19 vuotta 183 päivää). Hän teki samoissa kisoissa myös kaksi maalia neljännesvälieräottelussa Argentiinaa vastaan, saavutukseen (samassa MM-ottelussa kaksi maalia teini-ikäisenä pelaajana) oli pystynyt edellisen kerran brasilialainen Pelé vuonna 1958. Mbappé voitti maailmanmestaruuden, kun Ranska löi loppuottelussa Kroatian maalein 4–2; Mbappé teki ottelussa Ranskan neljännen maalin. Hänet valittiin turnauksen parhaaksi nuoreksi pelaajaksi.

Mbappe lahjoitti vuoden 2018 MM-kilpailuista saamansa ottelupalkkiot (19 000 euroa ottelua kohti) hyväntekeväisyyteen vammaisten lasten liikuntaan, koska ei halua edustaa maataan rahasta.

Tilastot

Seurajoukkue
Päivitetty 3. kesäkuuta 2021.

1 Euroopan kilpailuissa on huomioitu Mestarien liiga sekä Eurooppa-liiga.

2 Ranskan liigacup lakkautettiin 2019-2020 kauden jälkeen.

Maajoukkue 
Päivitetty 28. elokuuta 2021.

Luettelo maajoukkuemaaleista 
Päivitetty 3. kesäkuuta 2021.

Saavutukset 
Ranska
Maailmanmestaruus: 2018Ranskan alle 19-vuotiaiden jalkapallomaajoukkueAlle 19-v. Euroopan-mestaruus: 2016Monaco:
Ranskan pääsarjamestaruus: 2016–2017¨Paris Saint-Germain''':
Ranskan pääsarjamestaruus: 2017–2018, 2018–2019, 2019–2020
Ranskan cup: 2017–2018, 2019–2020, 2020–2021
Ranskan liigacup: 2017–2018, 2019–2020
Ranskan supercup: 2017, 2019

Lähteet

Aiheesta muualla 

 Kylian Mbappén tilastot Soccerway-sivustolla 

Ranskalaiset jalkapalloilijat
Vuonna 1998 syntyneet
Elävät henkilöt